La Casa de la Marquesa acull la presentació del web d'ADOMAR
18 octubre 2018

## La Casa de la Marquesa acull la presentació del web d'ADOMAR18 octubre 2018Última actualització: 14 juliol 2025

![](../gestion/img/_AO_3588-copia.jpg)  
  

L'alcaldessa de Gandia, Diana Morant ha participat aquest matí a la Casa de la Marquesa en l'acte de presentació de la pàgina web d'ADOMAR.  
En l'acte ha estat acompanyada per la presidenta de l'Associació Nacional de Dones de la Pesca (ANMUPESCA), Rita Míguez; la presidenta de l'Associació de Dones de la Mar Grau de Gandia (ADOMAR), Raquel Llopis; Secretària d'ADOMAR, Maite García.  
La presentació del web ha comptat també amb la presència de la vicealcaldessa, Lorena Milvaques; el president de la Junta de Districte del Grau, Miguel Ángel Picornell; la secretària d'ANMUPESCA, Ángeles Millé; així com altres regidors i representants de col·lectius del districte marítim.  
  
"_És un veritable plaer, com a alcaldessa de Gandia, acompanyar-vos hui en l'acte de presentació de la pàgina web d'ADOMAR, un web de la qual tinc l'honor de ser la padrina. Moltes gràcies a tota la família de dones de la mar del Grau_" va declarar **Diana Morant**.  
  
L'alcaldessa de Gandia ha recordat que el col·lectiu està format per una dotzena de dones que es dediquen a l'activitat pesquera que a principis d'any van decidir associar-se per reivindicar els seus drets i equiparar el seu treball al dels homes.  
  
"_Aquesta associació, única al territori valencià, ha avançat, i molt, circumstància que no pot més que alegrar-nos, ja que estic convençuda que a mesura que vaja avançant ADOMAR, anirà progressant també la nostra societat. Esteu aconseguint el repte de visibilitzar la feina de les dones del mar. Us encarregueu, entre altres tasques, de reparar les xarxes, traslladar caixes amb el peix, descarregar o condicionar les barques. La immensa activitat pesquera al Grau no seria possible sense el treball que realitzeu una vintena de dones que representeu el 15% del col·lectiu. És a dir, els pescadors, per exemple, no podrien eixir a pescar sense que les xarxes siguen cosides o sense el vostre treball administratiu_".  
  
En la seua intervenció, l'alcaldessa ha destacat que l'associació ha aconseguit enriquir el teixit associatiu del Grau participant en diferents activitats, com en la I Mostra de Pesca Artesanal, o el menjar anual que organitzen les Ames de Casa.  
A més, actualment, Raquel Llopis presidenta d'ADOMAR ostenta la vicepresidència de l'Associació Nacional de Dones de la Pesca.  
  
"_Des de l'Ajuntament de Gandia, des del primer dia, us hem donat la mà per acompanyar-vos en aquest apassionant viatge. En el ple ordinari de juliol, tots els grups municipals vam mostrar el reconeixement i suport a la vostra associació. Així, es va signar una Declaració Institucional, que recollia les vostres peticions i reivindicacions per a ser traslladades a les administracions superiors_" "_Hui hem volgut ser ací, amb vosaltres, per conéixer la vostra última acció: la nova web de l'associació, una magnífica eina per potenciar la comunicació, l'associacionisme i l'intercanvi d'inquietuds en l'àmbit de la pesca. A ningú se li escapa que, hui dia, és fonamental la presència d'entitats, com la vostra, en l'entorn de les Tecnologies d'Informació i Comunicació (TIC). I la creació de la vostra web és una qüestió estratègica per reivindicar el vostre treball i deixar d'estar en l'oblit, ja que la revolució digital està marcant (i marcarà) el món_" va declarar Morant qui ha finalitzat afirmant que "_en nom de la ciutat, no només vull mostrar el meu orgull i reconéixer una vegada més el treball que realitzeu sinó que us assegure que seguirem treballant per garantir la igualtat real de drets i oportunitats entre homes i dones_".  
  
**Raquel Llopis**, va destacar l'important paper que la dona ha exercit en el sector. Un paper i treball discret que es pretén fer valdre amb la creació de l'associació davant reptes com la igualtat davant els homes o el relleu generacional. "Totes ens mereixem respecte, ja que totes aportem el millor que tenim. Pretenem convertir l'associació en un instrument eficaç que ens permeta revaloritzar i dignificar el treball de la dona en el sector de la pesca".  
  
Per la seua banda, **Maite García** va presentar als assistents la www.Adomar.org. Un web posada en marxa gràcies a la col·laboració desinteressada de moltes persones i on el mar és el protagonista gràcies a les imatges aportades per l'Associació Fotogràfica de la Safor.  
El web consta de diverses seccions on s'explica què és l'associació, els col·lectius als quals ADOMAR està vinculada, les activitats on ha participat l'associació, així com els esdeveniments en els que estarà present en un futur.  
A la presentació, també s'ha destacat la galeria fotogràfica on es posa en valor amb imatges totes les tasques i treballs que desenvolupen al mar.  
Finalment, el web disposa d'una secció on les persones poden enviar els seus missatges o consultar com associar-se al col·lectiu.**Rita Míguez**, presidenta de l'Associació Nacional de Dones de la Pesca, va explicar que amb aquesta web "_s'obre una finestra al món des d'on es plantegen necessitats i inquietuds però també els èxits i els avenços que es van aconseguint_".  
  
Míguez ha informat que ANMUPESCA compta actualment amb 30 associacions vinculades (3 valencianes) i que abasta a més de 15.000 socis i sòcies en diferents comunitats autònomes d'Espanya.  
"_Creiem que els estudis i les dades disponibles no ens fan justícia, ja que creiem que la nostra aportació al sector és més gran que la que indiquen els últims informes publicats_"  
  
Entre les principals problemàtiques a les que s'enfronten les dones de la mar, la presidenta d'ANMUPESCA va destacar la manca de visibilitat, ja que la societat desconeix la feina que realitzen; la desigualtat en l'àmbit laboral; i la impossibilitat en moltes ocasions de posar en pràctica la conciliació entre la vida familiar i laboral. "_Des que estem en marxa, hem rebut moltes denúncies que posen de manifest situacions injustes en el sector_".

[Twittear](https://twitter.com/share)